ઈંટોથી બનાવેલી એ છૂપી જગ્યા એમને ઘણી મોંઘી પડી હશે, કદાચ ૫૦૦૦ ઝ્લોટી, કે પછી ૧૦૦૦૦ પણ થયા હોય! શ્રીમતી ડ્રેસનર પાસે એમણે ઘણી વખત આ બાબતનો ઉલ્લેખ કર્યો હતો. લશ્કરી કાર્યવાહી થાય એ સમયે ડેન્કાને લઈને પોતાને ઘેર આવી જવા માટે ભૂતકાળમાં શ્રીમતી ડ્રેસનરને એમણે જ ઘણી વખત કહ્યું હતું. આથી, એ દિવસે સવારના પહોરમાં, ડેબ્રોવ્સ્કી સ્ટ્રીટના નાકે ડાલ્મેશિયન્સ અને ડોબરમેન કુતરાંના ભસવાના, અને મેગાફોનમાંથી આવી રહેલા સૈનિકોનો ઘોંઘાટ સાંભળાતાં જ ડેન્કા અને શ્રીમતી ડ્રેસનર તેમની સખીને ઘેર જવા ઉતાવળે નીકળી ગયાં.